30.6.2022
RO
Jurnalul Oficial al Uniunii Europene
C 251/89 Miercuri, 15 decembrie 2021
G. întrucât grupurile infracționale organizate colaborează bine la nivel transfrontalier și pe filieră etnică, în comparație cu autoritățile polițienești și judiciare din țările din Balcanii de Vest, care trebuie să îmbunătățească urgent această coordonare; H. întrucât grupările infracționale organizate cooperează cu grupări din vecinătatea mai îndepărtată a Europei în activități precum traficul de ființe umane și imigranți, contrabanda cu obiecte de patrimoniu și spălarea banilor; I. întrucât pentru a eradica criminalitatea organizată este esențial să dispunem de cadre juridice armonizate, care să fie puse efectiv în aplicare, și de organisme independente de combatere a corupției și a criminalității și să existe o voință politică reală; J. întrucât, conform raportului UNODC „Măsurarea criminalității organizate în Balcanii de Vest”, urmăririle penale și condamnările tind să îi vizeze pe cei din eșaloanele inferioare ale organizațiilor criminale, în Balcanii de Vest liderii grupărilor beneficiind de cele mai multe ori de impunitate; K. întrucât organizațiile societății civile (OSC) s-au dovedit a fi protagoniști de frunte în lupta împotriva criminalității organizate și a corupției în întreaga regiune, deoarece joacă un rol esențial, mai ales în monitorizarea și evaluarea politicilor de combatere a corupției; L. întrucât sunt necesare cercetări suplimentare și mai multe date fiabile despre criminalitatea organizată pentru a concepe mai bine răspunsuri politice eficiente la criminalitatea organizată și la corupția din regiune; M. întrucât educația joacă un rol esențial în prevenirea criminalității și promovarea unei culturi a legalității; N. întrucât amenințarea reprezentată de grupările de criminalitate organizată din Balcanii de Vest a fost pe nedrept invocată ca argument împotriva aderării la UE în unele țări și, prin urmare, ar trebui contracarată temeinic pentru a face noi pași în procesul de aderare la UE a țărilor din Balcanii de Vest, O. întrucât, pentru a îndeplini criteriile de aderare la UE, țările din Balcanii de Vest trebuie să pună în aplicare reforme vaste în domenii esențiale precum statul de drept și să producă rezultate concrete în reforma sistemelor judiciare și în lupta împotriva corupției și a criminalității organizate; P. întrucât consolidarea statului de drept și combaterea corupției și a criminalității organizate sunt pietre de temelie ale strategiei UE-Balcanii de Vest din 2018; Q. întrucât prin Instrumentul de asistență pentru preaderare (IPAII) s-au alocat circa 64 milioane EUR pentru proiecte menite să combată criminalitatea organizată și s-au finanțat mai multe proiecte naționale și multinaționale care sprijină o administrare mai eficace a justiției în cazurile de criminalitate organizată și corupție din Balcanii de Vest, inclusiv prin monitorizarea proceselor; întrucât și IPA III implică obiective specifice de creare a unor instrumente eficace pentru a preveni și combate criminalitatea organizată, traficul de ființe umane și de arme de foc ilicite, traficul de droguri și spălarea banilor;
Situația generală 1. subliniază că criminalitatea organizată și corupția îi afectează în primul rând pe cetățenii din țările din Balcanii de Vest, deoarece le subminează dreptul la siguranță și coeziune socială, precum și încrederea în sistemul democratic, creează obstacole în calea reformelor democratice și împiedică procesul de aderare, având, de asemenea, efecte negative potențiale și reale asupra securității și stabilității statelor membre ale UE; 2. subliniază că privarea țărilor din Balcanii de Vest de o perspectivă europeană înrăutățește situația în privința criminalității organizate, care nu se poate schimba în bine decât prin încurajarea procesului de integrare în UE și cooperarea cu statele sale membre; subliniază că combaterea criminalității organizate și promovarea integrării în UE sunt procese care se consolidează reciproc; de aici, rezultă nevoia de a accelera procesul de integrare în UE; 3. își exprimă opinia potrivit căreia corelarea liberalizării vizelor pentru Kosovo cu lupta împotriva criminalității organizate este contraproductivă, întrucât izolarea încurajează activitățile infracționale; subliniază încă o dată faptul că Kosovo a îndeplinit toate criteriile pentru liberalizarea vizelor și invită Consiliul să liberalizeze vizele fără alte întârzieri;